ออกกฏเหล็กป้องกันพ่อค้าปลอมปนน้ำมัน
โพสต์ทูเดย์-กรมธุรกิจพลังงานออกกฏเหล็กป้องกันพ่อค้าปลอมปนน้ำมันเชื้อเพลิงรื้อโครงสร้างการเติมสีในน้ำมันสร้างความแตกต่างพร้อมเพิ่มบทลงโทษผู้กระทำผิด
9 ธ.ค. 2552

โพสต์ทูเดย์-กรมธุรกิจพลังงานออกกฏเหล็กป้องกันพ่อค้าปลอมปนน้ำมันเชื้อเพลิงรื้อโครงสร้างการเติมสีในน้ำมันสร้างความแตกต่างพร้อมเพิ่มบทลงโทษผู้กระทำผิด
   นายองอาจ  พร้อมจรรยากุล  รองอธิบดีกรมธุรกิจพลังงาน (ธพ.)  เปิดเผยว่า กรมธุรกิจพลังงานเตรียมนำโครงสร้างสีน้ำมันแบบใหม่ มาใช้ตั้งแต่ปี 2553  เป็นต้นไป เพื่อใช้เป็นสัญลักษณ์ในการสังเกตชนิดของน้ำมันให้ชัดเจนขึ้น เนื่องจากที่ผ่านมา มีการปลอมปนน้ำมันเพื่อการจำหน่ายโดยอาศัยส่วนต่างของราคาในการทำกำไร  โดยเฉพาะการนำน้ำมันดีเซลบี5 มาจำหน่ายเป็น ดีเซลบี2  เพราะก่อนหน้านี้เคยมีราคาต่างกันถึง 2.80 บาท/ลิตร จนถึงปัจจุบันต่างกันอยู่ลิตรละ  1.40 บาท
   ทั้งนี้ยังออกมาตรการกำกับที่คลังน้ำมัน โดยการนำน้ำมันออกจากคลังทุกครังจะต้องเติมชนิดของสีตามประเภทของน้ำมันให้ถูกต้อง และจะต้องใช้หัวฉีดในการเติมสีน้ำมัน พร้อมทั้งมีการเก็บตัวอย่างน้ำมันจากรถที่ออกจากคลังด้วย  ขณะเดียวกันจะปรับเพิ่มบทลงโทษสำหรับผู้ที่ปลอมปนน้ำมัน  ซึ่งกรณีที่เป็นผู้ค้ามาตรา7จากเดิมมีบทปรับ 2 หมื่นบาท เป็น 1 แสนบาท  ส่วนผู้ค้ามาตรา10 จาก 1 หมื่นบาท เป็น 1 แสนบาท   และสำหรับปั๊มน้ำมัน หากพบว่ามีน้ำมันปลอมปนไม่เกิน 3,000 ลิตร ปรับ 5,000 บาท ถ้าพบการทำผิดครั้งที่ 2 ปรับ 5 หมื่นบาท    และกรณีน้ำมันปลอมปนเกิน 3,000 ลิตร ปรับจาก 5,000 บาท เป็น 2 หมื่นบาท  หากเป็นความผิดครั้งที่2 ปรับ 1 แสนบาท 
   สำหรับโครงสร้างสีน้ำมันแบบใหม่ มีการเปลี่ยนแปลงดังนี้  เบนซิน 91 จากสีแดงเป็นสีเหลือง เบนซิน 95 จากสีเหลืองเป็นสีน้ำเงิน และดีเซลบี 5 จากสีเขียวเป็นสีแดง ส่วนน้ำมันชนิดอื่นๆ ไม่เปลี่ยนแปลงคือ ดีเซล(บี2)ยังคงเป็นสีเหลืองอ่อน แก๊สโซฮอล์ 91 สีเขียว แก๊สโซฮอล์ 95 สีส้ม ส่วนแก๊สโซฮอล์อี 20  ของปตท.เป็น สีส้ม และบางจากเป็นสีเขียว ในขณะที่แก๊สโซฮอล์อี 85 ของปตท.สีชมพู และบางจากเป็น สีฟ้า ซึ่งหากมีผู้ค้ามากรายในอนาคตก็อาจจะกำหนดสีให้ชัดเจนขึ้น 
    หลักการสังเกตของสีน้ำมันที่เติมลงไปนั้นจะช่วยสร้างความแตกต่างให้เห็นชัดเจนขึ้น โดยผู้บริโภคสังเกตุง่ายๆคือ  หากเป็นน้ำมันที่อยู่ในหมวดเบนซินหรือ ดีเซล ที่มีราคาแพงกว่าแก๊สโซฮอล์หรือบี 5 จะเป็นสีอ่อน และน้ำมันชนิดที่มีราคาถูกจะเป็นสีเข้มเมื่อมีการนำเอาน้ำมันชนิดราคาถูกมาปนกับราคาแพงเพื่อหวังส่วนต่างกำไรเพิ่มขึ้นก็จะเห็นว่าสีของน้ำมันนั้นเข้มขึ้น ซึ่งมั่นใจว่าการออกมาตรการครั้งนี้จะช่วยลดการปลอมปนของน้ำมันลงได้ เพราะมีการควบคุมตั้งแต่น้ำมันที่ออกจากคลัง ขณะเดียวกันทางกรมธุรกิจพลังงานจะจัดส่งเจ้าหน้าที่ตระเวณสุ่มตรวจตามปั๊มน้ำมันอย่างเข้มงวด ”นายองอาจกล่าว
   นายองอาจ  กล่าวว่า สำหรับผลการจับกุมผู้กระทำผิดการปลอมปนน้ำมัน ในปีงบประมาณ 2552 (ต.ค.51-ก.ย. 52) จากการสุ่มตรวจปั๊มน้ำมัน 1.17 หมื่นแห่ง พบการกระทำผิด 374 ราย  จากผู้ค้ามาตรา7 จำนวน 348 ราย  ซึ่งความผิดที่พบจะเป็นการนำน้ำมันบี5มาจำหน่ายเป็นดีเซลบี 2 รองลงมาคือการนำแก๊สโซฮอล์มาผสมเป็นเบนซิน 91 เ  และพบการทำผิดมากในภาคตะวันออกเฉียงเหนือ ในกลุ่มของปั๊มที่ไม่แบรนด์ หรือปั๊มที่ตั้งอยู่ระหว่างอำเภอ          อย่างไรก็ตามหากประชาชนพบเห็นผู้ค้ารายใดจำหน่ายเชื้อเพลิงไม่ได้คุณภาพหรือมีข้อสังสัยให้แจ้งเบาะแสหรือร้องเรียนได้ที่กรมธุรกิจพลังงาน หรือ สำนักงานพลังงานจังหวัดทั่วประเทศ